Խոսք ընթերցողիս
Ահա` նորից հանդիպեցինք, Իմ սիրելի ընթերցող,
Ապրումներս ու հույզերս Քո մեջ նաև ապրեն թող:

Գուցե դրանք մի քիչ նանիր, Դատարկաբան թվան քեզ,
Բայց դու, ի՞նչ է ասել, հիշիր, Մեր բանաստեղծ մարգարեն.

-Զգացմունքն է գերիշխանը, Խելքը` նրա լոկ ծառան...
...Ես էլ` հաճախ թերանալով, Բայց լսել եմ միշտ նրան:

Ոմանց նման ձգտել փառքի՞, Կամ էլ... «հանճար երևա՞լ»...
Գրել եմ այն, ինչ հոգուս մեջ Ու իմ սրտում, իրոք, կար:

Հաճախ գուցե այն չեմ գրել, Ինչ որ պիտի գրեի,
Չգրածիս մեջ էլ սակայն, Անշուշտ, միշտ էլ ես էի:

Իմ մեջ միայն ես եմ նստած, Իմ մեջ «ուրիշ մարդ» չկա,
Ես չեմ կարող ո՛չ ինձ խաբել, Ո՛չ կեղծավոր երևալ:

Ահա և ես, ամբողջությամբ, Ընդունիր ինձ` ինչպես կամ,
Սիրտս բաց է միշտ քո առաջ, Իմ ընթերցող բարեկամ:

16.03.07, Ստեփանակերտ